KLASA: 500-01/21-01/11

URBROJ: 2140/01-02-21-

Krapina, NACRT PRIJEDLOGA

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članka 5. stavka 1. Pravilnika o načinu pregleda umrlih te utvrđivanju vremena uzroka smrti („Narodne novine“, broj 46/11, 6/13 i 63/14), članka 17. Statuta Krapinsko-zagorske županije („Službeni glasnik Krapinsko-zagorske županije“, broj 13/01, 5/06, 14/09, 11/13 i 26/13-pročišćeni tekst, 13/18 i 5/20) Županijska skupština Krapinsko-zagorske županije na svojoj \_\_\_\_\_ sjednici, održanoj \_\_\_\_\_\_\_\_ godine

d o n i j e l a j e

ODLUKU

o organizaciji mrtvozorničke službe na području Krapinsko-zagorske županije

Članak 1.

Ovom Odlukom uređuje se organizacija i rad mrtvozorničke službe na području Krapinsko-zagorske županije (u daljnjem tekstu: Županija), te se utvrđuje:

* najmanji broj mrtvozornika potreban za obavljanje poslova mrtvozorenja na području jedinica lokalne samouprave u Županiji,
* postupak predlaganja i imenovanja mrtvozornika na području Županije,
* naknada za rad i način rada mrtvozornika,
* obavljanje mrtvozorničkih obdukcija,
* nadzor nad radom mrtvozornika,
* ostala prava i obveze mrtvozornika u obavljanju poslova mrtvozorenja,
* ostala prava i obveze Županije u organizaciji mrtvozorničke službe.

Članak 2.

Potreban broj mrtvozornika utvrđuje se sukladno broju stanovnika pojedine jedinice lokalne samouprave na području Županije, kako slijedi:

* za područje jedinice lokalne samouprave koja ima do 4.000 stanovnika: najmanje dva mrtvozornika,
* za područje jedinice lokalne samouprave koja ima od 4.001 do 9.000 stanovnika: najmanje tri mrtvozornika,
* za područje jedinice lokalne samouprave koja ima više od 9.001 stanovnika: najmanje četiri mrtvozornika.

Članak 3.

Po gradovima i općinama mrtvozornici obavljaju dužnost za sva naselja koja ulaze u sastav dotičnog grada, odnosno općine sukladno odredbama Zakona o područjima županija, gradova i općina u Republici Hrvatskoj (Narodne novine broj 86/06, 125/06, 16/07, 95/08, 46/10, 145/10, 37/13, 44/13, 45/13, 110/15).

U izvanrednim slučajevima kada je mrtvozornik nedostupan (zbog bolesti, godišnjeg odmora, stručnog usavršavanja ili dr.) pregled umrlog može obaviti mrtvozornik iz najbliže jedinice lokalne samouprave.

Članak 4.

Pod poslovima mrtvozorenja podrazumijeva se pregled odnosno kontrolni pregled osobe umrle izvan zdravstvene ustanove te utvrđivanje vremena i uzroka smrti.

Pregled umrle osobe te utvrđivanje vremena i uzroka smrti obavlja mrtvozornik.

Mrtvozornikom se imenuje doktor medicine, a iznimno, u slučaju nemogućnosti određivanja potrebnog broja doktora medicine, mrtvozornikom se može imenovati zdravstveni radnik koji nije doktor medicine.

Zdravstveni radnici koji nisu doktori medicine, a imenovani su mrtvozornicima obvezni su završiti i dodatnu edukaciju vezanu uz osposobljavanje za obavljanje pregleda umrlih, a mogu obavljati mrtvozorstvo po dobivanju suglasnosti ministarstva nadležnog za poslove zdravstva.

Svi imenovani mrtvozornici obvezni su završiti edukaciju vezanu uz osposobljavanje za ispunjavanje potvrde o smrti sukladno Pravilniku o načinu pregleda umrlih te utvrđivanju vremena uzroka smrti (u daljnjem tekstu: Pravilnik).

Članak 5.

Mrtvozornike imenuje Županijska skupština posebnim rješenjem, na temelju prijedloga predstavničkih tijela jedinice lokalne samouprave.

Uz prijedlog za imenovanje, predstavničko tijelo jedinice lokalne samouprave dostavlja Županiji, pisanu suglasnost osobe koju predlaže za mrtvozornika da želi obavljati poslove mrtvozorenja na određenom području.

O imenovanim mrtvozornicima Županija izvješćuje nadležni matični ured.

Osoba imenovana za mrtvozornika svoje ovlaštenje dokazuje iskaznicom koju na propisanom obrascu izdaje Županija.

Članak 6.

Poslovi mrtvozorenja obavljaju se sukladno odredbama Zakona o zdravstvenoj zaštiti i Pravilnika o načinu pregleda umrlih te utvrđivanja vremena i uzroka smrti.

Poslovi mrtvozorenja obavljaju se svakodnevno, tijekom 24 sata.

Pregled umrle osobe izvan zdravstvene ustanove mrtvozornik obavlja u pravilu na mjestu smrti, najkasnije u roku 12 sati nakon primitka obavijesti o činjenici smrti, odnosno mrtvorođenja.

Mrtvozornik ne smije obaviti pregled umrle osobe koju je liječio neposredno prije njezine smrti.

Iznimno, mrtvozornik može obaviti pregled umrle osobe koju je liječio neposredno prije njezine smrti, ako na području za koje je imenovan nema drugog mrtvozornika.

Članak 7.

Mrtvozornik obavezno upućuje na obdukciju tijelo osobe umrle izvan zdravstvene ustanove u slučaju iznenadne smrti kod koje je uzrok nepoznat, odnosno nejasan (mrtvozornička obdukcija).

Obdukciju iz stavka 1. ovog članka provode doktori medicine, specijalisti sudske medicine odnosno specijalisti patološke anatomije pri Zavodu za sudsku medicinu i kriminalistiku Medicinskog fakulteta Sveučilišta u Zagrebu.

Sredstva za troškove mrtvozorničkih obdukcija osiguravaju se u Proračunu Županije.

Županija s ustanovom iz stavka 2. ovog članka sklapa ugovor kojim se pobliže uređuju međusobna prava i obveze u provođenju mrtvozorničkih obdukcija.

Članak 8.

Kad mrtvozornik utvrdi da se radi o nasilnoj smrti ili sumnji na nasilnu smrt prouzročenu kaznenim djelom, mrtvozornik je obvezan o tome odmah obavijestiti tijelo nadležno za provođenje istrage i osigurati da se ne izgube tragovi mogućeg kaznenog djela.

Članak 9.

Mrtvozornik je obvezan podatke vezane uz utvrđivanje vremena i uzroka smrti upisivati u propisane obrasce (potvrda o smrti, dozvola za ukop/kremiranje, očevidnik o obavljenim pregledima umrlih osoba, popratnica za prijevoz i obdukciju).

Mrtvozornik je obvezan voditi očevidnik o obavljenim pregledima umrlih osoba. Očevidnik se vodi sukladno odredbama Pravilnika.

Mrtvozornik je obvezan krajem godine zaključiti očevidnik i dostaviti ga na ovjeru županijskom Povjerenstvu za nadzor nad radom mrtvozornika.

Dovoljan broj propisanih obrazaca i očevidnika osigurava Županija.

Članak 10.

Mrtvozornicima za svaki obavljeni pregled umrle osobe, pripada naknada za rad i naknada troškova prijevoza u ukupnom neto iznosu od 250,00 kuna.

Sredstva za rad mrtvozornika isplaćuju se iz Proračuna Županije, s pozicije upravnog odjela nadležnog za poslove zdravstva, na temelju dostavljenog izvješća mrtvozornika o obavljenim pregledima umrlih osoba i obračuna troškova.

Članak 11.

Nadzor nad radom imenovanih mrtvozornika na području Županije obavlja Povjerenstvo za nadzor nad radom mrtvozornika na području Krapinsko-zagorske županije (u daljnjem tekstu: Povjerenstvo).

Povjerenstvo ima četiri člana i to:

* jedan predstavnik imenovanih mrtvozornika,
* jedan predstavnik iz redova doktora medicine specijalista sudske medicine i/ili doktora medicine specijalista patološke anatomije,
* jedan predstavnik Zavoda za javno zdravstvo Krapinsko-zagorske županije
* jedan predstavnik Županije.

Članove Povjerenstva imenuje Županijska skupština, na prijedlog Župana.

Članak 12.

Povjerenstvo obavlja sljedeće poslove:

- ovjerava evidenciju mrtvozornika iz članka 14. ove Odluke,

- obavlja pregled i ovjerava očevidnik o obavljenim pregledima umrlih iz članka 9.

ove Odluke,

* razmatra primjedbe mrtvozornika vezane uz obavljanje mrtvozorničke službe na pojedinom području te, po potrebi, obavješćuje nadležno ministarstvo o primjedbama mrtvozornika,
* predlaže mjere za unapređenje rada mrtvozorničke službe na pojedinim području i o predloženim mjerama obavješćuje nadležno ministarstvo,
* nadzire provedbu propisa koji reguliraju način pregleda umrlih i utvrđivanja vremena i uzorka smrti,
* izrađuje godišnje izvješće o obavljenim obdukcijama i radu mrtvozorničke službe,
* dostavlja godišnje izvješće o obavljenim obdukcijama i radu mrtvozorničke službe nadležnom ministarstvu, Hrvatskom zavodu za javno zdravstvo i Županijskoj skupštini, najkasnije do 28. veljače tekuće godine za prethodnu godinu.

Članak 13.

Povjerenstvo se sastaje najmanje dva puta godišnje. Svaki imenovani član Povjerenstva može zatražiti izvanredan sastanak Povjerenstva.

Izvanredni sastanak Povjerenstva mogu zatražiti Župan i pročelnik upravnog odjela nadležnog za poslove zdravstva.

Članovi Povjerenstva imaju pravo na naknadu za svoj rad, u visini utvrđenoj odlukom Župana.

Članak 14.

Županija vodi evidenciju mrtvozornika na svom području.

Evidencija iz stavka 1. ovog članka sadrži slijedeće podatke:

* ime i prezime mrtvozornika,
* godinu rođenja i mjesto prebivališta (adresa),
* podatke o tome kada je i gdje osposobljen za obavljanje pregleda umrlih, utvrđivanje vremena i uzroka smrti te ispunjavanje potvrde o smrti,
* područje na kojem mrtvozornik obavlja pregled umrlih,
* dan nastupa mrtvozorničke dužnosti i dan razrješenja te dužnosti.

Članak 15.

Poslove vezane uz organizaciju i rad mrtvozorničke službe iz nadležnosti Županije obavlja Upravni odjel nadležan za poslove zdravstva.

Članak 16.

Na sva pitanja koja nisu definirana ovom Odlukom primjenjuju se odredbe Zakona o zdravstvenoj zaštiti, Pravilnika i drugih propisa vezanih uz poslove mrtvozorenja.

Članak 17.

Danom stupanja na snagu ove Odluke prestaje važiti Odluka o organizaciji mrtvozorničke djelatnosti i imenovanju mrtvozornika („Službeni glasnik Krapinsko-zagorske županije“ broj 14/03, 4/07, 5/09 i 14/17).

Članak 18.

Ova Odluka stupa na snagu osmog dana od dana objave u „Službenom glasniku Krapinsko-zagorske županije“.

PREDSJEDNICA

ŽUPANIJSKE SKUPŠTINE

Vlasta Hubicki, dr. vet. med.